**О Т Ч Е Т
за дейността на Народно Читалище «Зора-1908» с. Ловнидол през 2023 година**

Няколко бяха основните жалони през 2023 година, по които протече дейността както на настоятелството, така и на членовете на Читалището, включвайки и цялото население на с. Ловнидол:

- Издаване на книгата на з.у. Георги Николов Гализов «Кратка история на Ловнидол»;

- разширяване фонда на библиотеката при Читалището;

- продължаване и оформяне като традиция провеждането на прожекции на лятното кино;

- продължаване издирването на исторически документи, свързани с миналото на селото;

- 115 години от създаване на Читалището.

ОСНОВНИТЕ ЦЕЛИ:

1. Повишаване ролята на Читалището като обществен и културен център, осигуряващ на хората, живеещи в селото достъп до всички видове информация и дейности.

2. Обогатяване на библиотечните колекции с традиционни /книжни/ и електронни носители на информация.

3. Насърчаване на четенето със специално внимание към децата.

4. Активно участие със свои инициативи и дейности в културния живот на селото, общината и областта.

5. Издателската и популяризаторска дейност по повод актуални дати и годишнини от местния и национален календар, включваща изработване и издаване на книги, мултимедийни презентации и др.

6. Утвърждаване ролята на читалището като координационен, експертно-консултантски център за населението от нашето населено място и близките до него села.

 7. Участие в проекти на европейско, национално, общинско и регионално ниво.

8. Поддържане и разпространяване на традициите от национално и местно ниво.

9. Извършване на краеведска дейност с издирване и изучаване живота на личности, свързани със селото, събития и факти.

**ДЕЙНОСТИ И МЕРОПРИЯТИЯ:**

1. **Библиотечна дейност:**

През 2023 г. продължи библиотечно- библиографското и информационно обслужване на читателите. Показателите ни по библиотечна дейност са повече от добри:

През отчетната година са регистрирани: ***53 (с 4% повече от предишната година)*** активничитатели, заетите библиотечни документи са ***501*** тома (12% повече от 2023година).



Правейки анализ на последните четири години, виждаме непрекъснато увеличаване броя на заетите книги.

Най- активни читатели през 2023 г. са:

- Денка Георгиева Иванова – с 78 заети книги;

- Хараламби Стефанов Йонков – 53 прочетени книги;

- Венка Митева Петрова- с 44 прочетени книги;

- Юри Недков Неделчев - с 42 прочетени книги;

- Марийка Серафимова Гатева- с 40 прочетени книги;

- Гатьо Гатев – с 35 прочетени книги.

От децата с най- много прочетени книги е:

- Екатерина Бориславова Петрова – 9 годишна- 10 книги

В библиотеката са направени ***772***  посещения (с 25% повече от миналата година). За направените посещения и тяхната цел се води тетрадка дневник, която е необходим документ от изискванията по трудова медицина.



Най- голям относителен дял от всички посещения, имат тези, свързани с ползването на библиотеката и читалнята.



Табл.2

Движение на библиотечния фонд през 2022-2023 г.

|  |  |  |  |
| --- | --- | --- | --- |
|  |  | 2022 | 2023 |
|  |  | Брой | Лева | Брой | Лева |
| 1 | Налични библиотечни единици в началото на годината | 9522 |  | 9777 |  |
| 2 | Новозаведени книги в Инвентарната книга  | 255 | 2672,76 | 221 | 1605,82 |
|  | - от проекти | 73 | 1350,08 | 59 | незаведени |
|  | - от дарения | 155 | 1079,58 | 202 | 1294.26 |
|  | - новозакупени | 27 | 243,10 | 19 | 311,56 |
| 3 | Налични библиотечни единици в края на 2023 г. | 9777 |  | 9998 |  |



В началото на годината библиотечният фонд наброява ***9777 тома***. Даренията от читатели и автори са ***202*** тома на стойност ***1294,26 лв.***, новозакупените книги са ***19*** на стойност ***311,56*** лв. В края на отчетния период библиотечният фонд се е увеличил с ***221*** тома на стойност ***1605,82*** лв.

Най- големи дарители на книги се явяват: Кирил Михайлов Стефанов от гр. София, издателство М-прес – гр. Севлиево и Йовко Тодоров Йовков от с. Търхово.

Закупените книги са ориентирани към широкия кръг от читатели- бестселъри, много класически романи, бестселъри от Даниел Стийл, Джон Грищам, Дейвид Балдачи, нови чуждестранни автори, както и от български автори като Здравка Евтимова, Милен Русков, Захари Карабашлиев, Александър Тренев, Петър Дънов, Боян Мага, Мария Касимова Моасе. Не са забравени и децата- библиотеката се попълни с нови книги приказки и ученическа литература и др.

През 2023 година бяхме одобрени за Националната програма «Българските библиотеки – съвременни центрове за четене и информираност” 2023 г. Подготвихме списък с ***73*** заглавия на стойност ***1410,36 лв***. Удобрени бяхме със сума ***1156,50*** лв. За тази сума закупихме 59 книги. Реализирахме проекта чрез «Книжарници Златев» гр. Габрово, като те ни направиха 15% отстъпка от коричните цени на книгите. За тези 15 % получихме като дарение допълнително от тях книги, рисувателни блокчета, боички и канцеларски материали. Реализацията на проекта бе осъществена в началото на 2024 година. Затова книгите ще бъдат добавени като брой в отчета за следващата година. Но те още от месец януари 2024 г са на разположение на читателите.

През 2023 година бяха положени усилия за издаване на книгата «Кратка история на село Ловнидол» от з.у. Георги Николов Гализов. Извършена бе редакторската и коректорската обработката на книгата. Отпечатването на книгата бе извършено в печатница Екс-прес ООД Габрово в 150 екземпляра. От тях 21 са дарени на обществени организации като- регионална и градски библиотеки, исторически музей, община Севлиево, Васко Василев – автор на рисунката на корицата, на автори, които са ни дарили свои книги. 3 от книгите са заведени в библиотеката към читалището.

Към датата изготвяна на доклада са продадени 120 книги. Налични в библиотеката са само още 6 книги.

В библиотеката към Народно читалище «Зора-1908» са разположени три компютъра и два принтера, които бяха в помощ както за работата с децата, така и при подготовката на тържествата и празниците, проведени в селото. Читалището предоставя безплатен интернет, което е още една притегателна сила за децата и младежите на селото.

През отчетния период в читалнята се получаваха вестник «Росица» от периодичните издания, който беше на разположение на читателите в читалнята към библиотеката.

1. **Любителско художествено творчество**

Една от много силните страни на читалищната дейност през периода на 70-90 години е била групата за изворен фолклор. Наградите и отличията им не са били малко. С годините участниците в групата намаляват все повече поради възрастови и други причини, но продължават да участват в подготвените от Читалището тържества. През 2023 година имаме попълнения в певческия състав от нови жители, заселили се в селото.

***През 2023 година получихме Грамота и медал от Съюза на народните читалища гр. София за активна читалищна дейност и послучай 110 годишнината от основаване на Читалището. Само 5 години по късно Грамотата стигна до нас. Датата на издаване е 01.11.2018 година.***

***3.* Празненства, концерти, изложби и чествания:**

3.1. **Трифон Зарезан**

Стана традиция вече да зарязваме лозето на Минко Недялков, което е близо до центъра. Уважи ни и този път стопанинът и ни посрещна с бутилка вино, и.. разбира се… с лозарска ножица. Стана традиция и да каним за първото зарязване дядо Иван Георгиев- тази година ще навърши 90, а и не оставя дърводелския занаят. Стана традиция и Гутьо Гутев от с. Търхово да съпровожда отрязването на първия филиз с народните си песни и със старата си гъдулка. Стана традиция и баба Кера да меси питката за лозарите.

И разбира се след зарязване на лозето всички се събраха в пенсионерския клуб, където започна конкурса за най- хубави бяло и червено вино.

СПЕЧЕЛИХА КОНКУРСА ЗА ВИНО

**ЧЕРВЕНО ВИНО**

Първо място – Цонка Симеонова, второ място – Ганчо Ганчев, трето място – Русин Иванов, четвърто място – Генка Маринова

**БЯЛО ВИНО-** Марко Георгиев.

**3.2. Баба Марта**

На 24 февруари детската работилничка на Баба Марта беше в с. Ловнидол. Малките й помощници и леля Стоянка усукваха прежда, правиха пискюли. Получи се творческа атмосфера.

Традиционни станаха вече изложбите на мартенички, ръчно приготвени от жените на Ловнидол и техните деца. И тази година се радваме на много оригинални, чисто български, а така също и мартеници в модерна трактовка. Комисия в състав Младенка Христова, Нели Попова и Севдалина Маринова имаха задача да оценят по различни критерии труда на нашите жени.

Наградите:

1. Най – българска- вретената на Станка Колева
2. Най традиционна- пижо и Пенда на Стоянка Ганчева
3. Най – оригинални- рокличка и терлички на Пена Маринова
4. Най – модерни- ботушките на Кремена Георгиева и Бутилки на Пена Маринова
5. Битови мартеници – възглавнички на Пена Маринова.
	1. **Ден на самодееца- 1 март**

На първи март всяка година празнуваме и деня на самодееца. Уважихме нашите певици и тази година. В клуба на пенсионера звучаха отново и отново песните, които певиците са пели преди много години.

* 1. **Трети март- Денят на освобождението на България**

Направихме вече традиция поклонението пред гроба на Опълченеца Минко Гализов. На 22 февруари НЧ "Зора-1908" инициирахме почистване на двора на църквата, където са гробовете на старите свещеници и този на Минко Гализов.

Трети март- ден, в който трябва да се чувстваме горди, че сме българи! Ден, в който почитаме паметта на тези млади хора, тръгнали доброволно от Букурещ, Браила, Гюргево, опълченците на България, за да участват в освобождението на България от петвековното турско подтисничество. Един от тях е и МИНКО МАРКОВ ГАЛИЗОВ от с. Ловнидол, участник в 6-та опълченска дружина, преживял Руско Турската война, участвал в сраженията на Шипка и Шейново, доживял до дълбока старост. В знак на почит погребан в двора на църквата "Св.Св. Константин и Елена" в родното си село Ловнидол.

Една традиция се изгражда трудно и бавно! Радвам се от сърце на това, което се случи на гроба на Опълченеца Минко Гализов в двора на църквата. Толкова много хора не бяха се събирали до сега! И дечицата до българското знаме! Нашето бъдеще! И певиците ни, които остават ентусиасти! И новите жители на с. Ловнидол, които малко по- малко ще се запознават с нашата история! И правнукът Минко Буздрев, който се погрижи за обновяване на гроба, и НЧ "Зора-1908", което пое инициативата за тазгодишното почистване на територията на църквата! Тази традиция започна след 2019 година, когато преоткрихме гроба на Опълченеца след голямо разчистване на територията на църквата, организирано от местното население и подпомогнато младите хора от Граждани за Севлиево.

* 1. **Участие в националния фестивал "Семе българско" в гр. Севлиево**

Отиваме на националния фестивал "Семе българско" в гр. Севлиево с ловнидолски семена! Най- активни в акцията за събиране на семената бяха Стоянка Ганчева, Цоньо Митев, Цветанка Хаджирачева и Иванка Стойнова! На празника в град Севлиево в парк казармите участваха: Екатерина Бориславова с песента «Лале ли си, зюмбюл ли си». А в конкурса «Никой не е по- голям от хляба» взе участие Кера Цвяткова Иванова с ръчно опечена красива селска пита.

* 1. **Боядисване оградата на паметника**

След ремонта на оградките на паметника през 2022 година, поради влошилото се време, останаха небоядисани. Преди организиране на тържеството за Втори июни, беше редно да се извърши боядисване. За целта направихме бригада. Решението взехме на заседание на настоятелството. В нея участваха- Тотка Георгиева, Милена Иванова, Венка Петрова, Стоянка Ганчева, Борислав Петров и Цоньо Митев.

* 1. **Втори юни- цветя на паметника в село Ловнидол**

Посъветвах се с историка Данаил Христов и той ми препоръча, че денят за прослава на загиналите във войните е именно Втори юни- Ден не само на Ботев и ботевата чета, а на всички, загинали за свободата, независимостта и целостта на България.

Общо 89 мъже от село Ловнидол са загинали, починали в лазарети вследствие от тежки рани или са безследно изчезнали в периода 1912-1918 г. Към тях можем да добавим и 3-ма мъже в Сръбско- българската война през 1885 г. и трима мъже във Втората световна война. Почти 100 човека загубва селото във войните.

След 10 годишно прекъсване организирахме тържествено поклонение пред паметника на загиналите във войните ловнидолци. Мисля, че тържеството се получи и че направихме добри крачки за създаване на традиция- на Втори юни пред паметника в центъра на селото да почитаме паметта на хората, убити за България. Гост на нашето тържество беше и Румяна Халачева с декламация на своето собствено стихотворение «Дойран».

А когато мракът започна да се спуска към земята ни посрещна нова изненада. Паметникът светеше в чудна светлина. Това бе подсигурила кметският наместник Милена Иванова. И тогава към небето излетяха ракетите. Нека цялото село разбере, че днес е ден за почит, уважение и преклонение.

* 1. **Празник на селото- 3ти юни**

В първата събота на месец юни вече години наред се провежда празника на селото. И 2023 г. не беше изключение. Читалището покани да ни гостуват състави и музиканти, поръча плакат и направи сценарий за тържеството. Тази година тържеството беше открито от кметския наместник на село Ловнидол- Милена Иванова!!! Гости на тържеството бяха музикантите от «Оркестър Севлиево» с ръководител Пламен Пенчев. Духовите оркестри в Севлиево имат голяма традиция и се ползват с любовта на всички. При нас бяха Екатерина Петрова, Елена Караколева, Йоана Станева и Йоанна-Симона Андреева, които ни представиха стихове под мотото **«Българийо, Родина моя».** Стихове като «Де е България», «Отечество любезно» остават вечни за млади и стари. Изпълнения на китара сушахме от младия китарист Матей Георгиев:

В тържеството участваха и певиците от групата за изворен фолклор към Народно читалище «Зора-1908» с. Ловнидол с песните;

1. Засвирили са, Дойне- песен, изпълнявана от Борис Машалов- солисти Цветана Караколева и Гутю Гутев
2. Заспала е Баба Дора- изпълняват Кирилка Балджиева и Младенка Христова
3. Изпълнение на Гутьо Гутев- гъдулка
4. Не ме карай, мамо, да се женя- солисти Цветана Караколева и Гутю Гутев
5. Я дай ми, бульо- солисти Цветана Караколева и Гутю Гутев
6. Пиринска песен- солисти Цветана Караколева и Пенка Недкова.

В село Ловнидол се ражда и израства народният певец Стоян Ненков. Неговите песни се помнят и до ден днешен. Неговата песен «Петранка дума на Ивана»- местна народна песен. Изпълниха Цветана Караколева и Гутю Гутев. Баба Пена Маринова- тя е нашата народна съкровищница. Без нейните стихотворения не минава нито едно тържество. За нас на тържеството тя изпълни «Родно село»

При нас бяха и певиците от фолклорната група към читалище «Напредък- 1921» с. Шумата в съпровод на акордеон Станчо Кържин. На сцената бяха и момичетата от «Път към приключението». Техният ръководител е Мария Бенева. Накрая на тържеството се порадвахме на изкуството на младите изпълнители от НЧ “Развитие 1870“ гр. Севлиево– фолклорен ансамбъл „Развитие“ с художествени ръководители Веселка и Данчо Йорданови.

* 1. **Именуване Дома на културата**

НЧ «Зора-1908» изпрати молба до Община гр. Севлиево и Общински съвет гр. Севлиево, с която моли сградата в центъра на селото да бъде кръстена на името на Георги Гализов.

Това беше предизвикано в знак на признателност към него за обществената и краеведска работа, която е извършил в продължение на целия си живот, за събиране история на селото. А също така за създаването на образцово основно училище «Кирил и Методий».

Общински съвет гр. Севлиево на заседанието си от 22 юни 2023 година включи в дневния ред разглеждане на предложението на НЧ "Зора-1908" с. Ловнидол относно именуване на културния дом в село Ловнидол с името ДОМ НА КУЛТУРАТА "ГЕОРГИ ГАЛИЗОВ". Читалището получи писмено уведомяване относно решението на Общински съвет. На 30.06.2023 г. вестник "Росица" обнародва решението на Общински съвет. С това всички законови предпоставки за назоваване на ДОМ НА КУЛТУРАТА "ГЕОРГИ ГАЛИЗОВ" бяха изпълнени.

* 1. **Жътва – 23 юли 2023 г.**

На жътва в Ловнидол! С малко тържество на полето отбелязахме началото на жътвата за село Ловнидол. Радваме се много, че в мероприятието се включиха млади хора! Облечени в народни носии и с омесена пита посрещнаха младите жени комбайнерите. Нека знаят и не забравят как е било на полето през такива горещини! А на комбайнерите- да е богат урожая!

* 1. **Лятно кино и детски празник в Ловнидол**

За четвърти пореден път в събота, на 29 юли 2023 г. «отвори врати» лятното кино в с. Ловнидол. Вратите естествено са условно понятие, защото лятното кино е на открито, може да се гледа от целия площад и да се чува из цялото село.

Ентусиастът за създаване на това голямо и позабравено удоволствие за малки и големи е един млад човек от селото, художник и скулптор Борислав Кирилов Петров, член на настоятелството на НЧ «Зора-1908». Той беше човекът, който измисли, че от голямата стена на северната страна на Дома на културата «Георги Гализов» може да се направи екран за лятно кино. Той извърши сам ремонта, шпакловането и боядисването на стената.

Лятното кино се съпровожда винаги с организирането на импровизиран детски празник. Децата са свободни да правят каквото искат на площада, имат тебешири за рисуване, летящи самолети. Тази година имаше и игра с балони.

Когато започна да се свечерява, започна и детското караоке. Децата рецитираха стихотворения. Настъпващата тъмнина ги правеше смели и уверени и те пристъпваха към микрофона без подкана от възрастните.

Изненадата тази година дойде от друг млад човек- Мирослав Цветанов Цвятков, който живее и работи в гр. Велико Търново, но редовно е тук, на село в почивните дни. Мирослав ни се обади, че можем да покажем филм за Антарктида, който ще трае около 10– тина минути и ще подготви децата за «Леденото кралство», филмът, който бе заплануван да се прожектира след това. Мирослав Цвятков е участник в 25 -тата и 26-тата национални експедиции на о-в Ливингстън, Западна Антарктика в района на българската база "Св. Климент Охридски". За да заснемат този късометражен филм, понякога са дебнали времето десетина дни, закрепели са стойките на камерите с лед поради ураганния вятър, който винаги духа там. Преди прожекцията той направи кратко представяне на филма, по време на филмчето с микрофон даваше разяснения и след като свърши прожекцията отговори на многото му зададени въпроси от публиката.

Патент на лятното кино в Ловнидол станаха и светещите гривни, които децата с удоволствие носят в тъмнината.

* 1. **Подаръци за първия учебен ден на децата от селото**

По случай първия учебен ден Токуда Банк гр. София чрез Гражданско сдружение за Севлиево направиха подаръци за всички наши социално слаби деца и деца с един родител. Подарени бяха ученически ранички, тетрадки, боички и рисувателни блокчета. Раздадохме подаръците в библиотеката и пожелахме на всички да бъдат добри ученици.

* 1. **Среща с рода на ТОПАЛИТЕ!**

На 23 септември в с. Ловнидол в Пенсионерския клуб се проведе среща с рода на ТОПАЛИТЕ! Род, оставил наследство в историята на селото. Имената на Гатьо Кунчев, Кунчо Гатев и Минко Цонев ще останат изписани на паметника и паметната плоча на площада в селото. Родът се събра за да почете 100 години от рождението на **Иванка Ботева Кунчева, родена на 01.09.1923 г.** За нейния не лек живот ни разказа нейният най- голям син **Боян Цонев.** Спомени разказаха и проф. Огнян Кунчев и най- малкият син Генади Балджиев. Срещата бе организирана и по случай издаване на книга със спомените на Иванка Балджиева «Разкази за моето детство и младостта».

Проф. Огнян Кунчев ни разказа и за развоя и особеностите на пандемията КОВИД, той като математик е свързан с нейното математическо прогнозиране. За нашите съселяни темата бе интересна.

* 1. **115 годишен юбилей на НЧ «Зора-1908»**

Следните мероприятия бяха запланувани за отпразнуване на 115 годишнината на НЧ «Зора-1908» с. Ловнидол, връхна точка на които беше тържеството на 30.09.2023 г.:

1. Именуване дома на културата «Герги Гализов»;
2. Актуализация на печатите на Читалището
3. Ремонт на входа и предверието от страна на големия салон
4. Поставяне на табели «Дом на културата «Георги Гализов»» и «Народно читалище «Зора-1908»» над входа към салона
5. Изработване на сувенирни чаши в няколко вида и заявки от населението за закупуване
6. Поставяне на витрини за старите и ценни книжни издания

7. Изготвяне на списък с дарителите на Читалището и «Дарителски удостоверения». Връчване на самото тържество.

8. Репетиции на певческата група за участие в тържеството

9. Декламации на стихове от деца, свързани с Ловнидол

10. Покана за участие на в програмата на 30 септ. На танцовия ансамбъл към НЧ «Развитие-1870» гр. Севлиево

11. Покана към трио «Звън» гр. Севлиево

12. Покана към Класа по китара на Пламен Пенчев

13. Изготвяне на цялостен сценарий на тържеството

14. Изготвяне на плакат и покани за тържеството.

И както винаги се получава, планирането на едни мероприятия води до още необходим идейности и инициативи, така, че реализацията винаги надминава планирането.

* + 1. **Сувенирните чаши**

Послучай 115 годишнината от основаването на Народно Читалище «Зора-1908» се изготвиха сувенирни чаши със забележителности на селото. На всяка чаша имаше надписа «115 години НЧ «Зора-1908» заедно с логотипа на читалището и годината 2023.

Темите, по които фирмата «Гален фамилия» ЕООД проектира чашите бяха:

- Паметник на загиналите през войните 1912-1918 г.;

- Църква «Св.св. Константин и Елена»;

- Паметник «Петрова чука»;

- Килийно училище;

- Народни обичаи- жътва;

- Спомени на Минко Гализов- опълченеца;

- Георги Гализов- из културния живот на селото;

- Българска везбена писменост;

- общ изглед на селото.

Направени бяха 196 чаши, като най- популярни бяха тези с изгледи от църквата и паметника на центъра на селото.

* + 1. **Осветлението на големия салон и фоайето към него**

Отдавна Мирослав Цвятков ми беше обещал, че голямата изложба с фотосите, подготвени от него при двете му експедиции в Антарктида ще бъде показана при честването на нашия 115 годишен юбилей, разположена във фоайето и големия салон. И тук възникна новият проблем- осветлението. Големият салон е снабден с 3 големи полилея, които се спускат от височина около 8 метра по средата на салона и имат по 16 осветителни тела всеки. Но на всеки полилей светеха само по няколко крушки. И Мирослав пое ангажимента за смяна на осветителните тела на полилеите и цялото осветление. Приключението беше голямо и страшно. За всеки полилей беше строен каркас на подпокривното пространство. Полилеят беше издиган нагоре, завъртан, а отворът, който заеваше беше затварян с дъски за безопасност на работещите. Но не само крушките бяха изгорели. Имаше разхлабени връзки, изгорели фасонки и какво ли не още. Работата продължи през целия ден. Три момчета, специализирана бригада от Горна Оряховица работиха до късно, но накрая салонът грейна с нова светлина. На много места бяха установени къси съединения и несиметричност на фазите. Затова се наложи да се работи още един уекенд. Но купихме най- качествените електрически крушки, така, че да се надяваме, че през следващите 20 години това осветление ще издържи. Освен това беше направено допълнително обезопасяване на полилеите с метални въжета на подпокривното пространство.

Стойността на материалите, заплатени от Читалището е 876, 22 лв. Трудът струваше 740 лв, от които Мирослав Цвятков пое 400 лв разходи за своя сметка като дарение към Читалището.

* + 1. **Изложбата «Антарктида»**

На 30 ти септември от 10:00 часа в Дома на културата "Георги Гализов" бе представена фотографската изложба "Поглед от другата страна на света" на Мирослав Цветанов Цвятков. Тя включва кадри, заснети от самия Мирослав при участието му в две български експедиции (25тата и 26тата) до Антарктида.

В експозицията са включени над 40 фотографии, представящи природната среда, флората, фауната и работата на българските учени на о-в Ливингстън, Западна Антарктика.

Откриването на изложбата се предшестваше от много подготвителни действия- разтоварване, подреждане на картините, след това опаковане. Благодарим за помощта, която оказаха на Мирослав- Борислав Петров, Данаил Христов, Ивелина Георгиева, Матей, Калин и Александра от София.

За да може на големия екран в големия салон на Дома на културата да се прожектират филми от Антарктида, за първи път може би от 30 години спуснахме отново големия екран.

На 30 септември тържеството започна именно с филма «Антарктида» на големия екран, където по- рано са се прожектирали филми.

* + 1. **Печатите**

При разглеждане на стари документи от Читалището, установихме, че на печатът на Читалището е била поставена датата 2 декември, която свързахме с дата на създаването му.

Осен основния печат, всички останали печати бяха стари, имаше на тяях и Севлиевска околия, и Севлиевско, и читалище без година на създаване. 115 годишният юбилей беше поводът да приведем всички печати в съвременното правилно наименование на Читалището.

* + 1. **Табелите**

28 септември- поставени са новите табели на сградата, на които е написано Дом на културата «Георги Гализов» и НЧ «Зора-1908». Благодарим на ГАЛЕН ФАМИЛИЯ ЕООД!

Това беше последното мероприятие от заплануваните за юбилея!

Добре дошли при нас на 30 септември. От 10:00 часа откриване на изложбата на Мирослав Цвятков "От другата страна на света" с фотоси от континета Антарктида! В 11:00 часа- откриваме тържеството!

* + 1. **Тържеството за юбилея**

То не беше тържество, то беше приказка. От 10:00 часа заприиждаха хората, разглеждаха фотосите на изложбата. Когато влезеха в салона, там на цял екран вървеше документален филм за «Антарктида». Мирослав беше в залата и обясняваше и разказваше с микрофон.

В 11:00 часа открихме официално тържеството с поздравление от кметицата Милена Иванова. На сцената излязоха най – младите самодейци от Ловнидол, Елена Караколева, Йоана – Симона Андреева и Мирела Трифонова със стихове за Родината.

На гости ни бяха децата от детската школа по китара и гъдулка с ръководител Цветан Радков. Сред тях е и нашето ловнидолско момче Матей Георгиев. Те изпълниха за нас:

1. "Романс" от Фернандо Сор
2. "Домино" от Леополд Ферари
3. "Черният Орфей"
4. Валс "Венецуела"

След тях с песента «Лаленце се люлее» ни зарадва Екатерина Бориславова.

На сцената се появиха певиците от групата за изворен фолклор към НЧ «Зора-1908» с ръководмител Цветана Караколева и Гутю Гутев- гъдулка. Те изпълниха песни на обичания от нашия край народен певец Стоян Ненков.

Концертът продължи с вокалната формация от гр. Севлиево «Трио Звън».

Нашето поколение е една малка частица от 126 годишна история на читалищната дейност. Ентусиазмът на първите е бил огромен. Те не са имали финансово обезпечаване. Те са купували книгите една по една, кой от където каквато е намерил. Те са намирали време да се събират след тежката всекидневна работа полето и късно до вечерта са обменяли мисли, чели са на глас.

Днес, разбира се, ние живеем в много по- добро време. Съществуването на Читалището е обезпечено от държавата, макар и в минимални размери. Но за да бъде дейността му по- разгърната, за да има шанс то да разпери своите криле, това става с помощта на СПОНСОРИ- фирми и хора, помагащи, кой с каквото може. Те заслужават нашето признание и поклон.

На днешния празник ние връчихме „**Свидетелства за дарения“,** започвайки от обозримото минало 2016 година.

След това беше ред да се порадваме на танцовото изкуство на изпълнителите от НЧ “Развитие 1870“ гр. Севлиево –танцов състав „Развитие“ с художествени ръководители Веселка и Йордан Йорданови:

* + 1. **Изложбата «Антарктида» в Община Севлиево**

Бяхме толкова възторжени от изложбата «Антарктида» на Мирослав Цветанов, затова взехме решение да я представим пред Община Севлиево. Мирослав и кметицата Милена Иванова посетиха общината и представиха този проект. В Севлиево бе поканен като гост и председателя на Българската антрактическа експедиция Христо Пимпирев. Ние от своя страна организирахме посещение за откриването на изложбата в гр. Севлиево.

* 1. **Зимно караоке и запалване на елхата на центъра на селото**

Съвместно с Кметството на село Ловнидол организирахме за всички малки и големи деца зимно караоке на 09.12.2023 г. пред Дома на културата "Георги Гализов" с. Ловнидол.

За първи път заедно да запалихме светлините на елхата. Красивата елха бе осигурена от кмета Минко Буздрев. Приказка за елхата разказаха Йоана Станева, Елена Караколева и Йоанна- Симона. Стихотворение издекламира и малката Екатерина Бориславова. В малкото тържество се включи и Красимира Буздрева.

* 1. **Календари за 2024 на Ловнидол**

Благодарение на идеята на Стойо Стоев, прекрасните снимки на Стойо и Мирослав Цвятков, НЧ "Зора-1908" за първи път направи собствен календар на село Ловнидол. Календарите са тип пирамида. В този календар е нашето село и нашите хора. Фотографиите са подарък от авторите. Графичният дизайн е направен от Стойо Стоев и е също подарък за всички ловнидолци.

* 1. **Добротворец 2023**

На 5 декември 2023 год. на официална церемония в Община Севлиево бяха връчени годишните награди за гражданско доброволчество «Добротворец 2023». В категорията за култура и творчески дейности наградата получи Венка Митева Петрова- председател на НЧ «Зора-1908» с. Ловнидол за работата й за развиване и обогатяване дейностите на Читалището и за приноса й за подобряване на жизнената среда в с. Ловнидол. Наградата й бе връчена от Зам. Председателя на Общински съвет Тодор Ганчев.

* 1. **Изложбата «Живи традиции» в с. Ловнидол- 12.12.2023**

Благодарение на РЕКИЦ гр. Габрово и Таня Георгиева имахме възможността да се насладим на паната от изложбата "Живи традиции" за националните фестивали за народно творчество в гр. Копривщица.

На 12.12.2023 г бе открита изложбата "Живи традиции- Копривщица пее" в пенсионерския клуб на село Ловнидол.

Председателят на Читалището- Венка Петрова разказа за историята на националния фестивал за народно творчество в град Копривщица и участието на самодейците от НЧ "Зора-1908" с. Ловнидол в него.

* 1. **Коледа- на 23.12.2023**

Добрата съвместна работа с «Гражданско сдружение за Севлиево» донесе радост и на децата, социално слаби от с. Ловнидол. Гражданското сдружение поеха инициатива «Коледа за всички» като събираха подаръци под елхите на Доброто, разположени на няколко места в гр. Севлиево. Едновременно стова те комуникираха със Читалища, Училища, Пиемни домове и Детски центрове за да се установи количеството социално слаби деца. Подаръците пристигнаха и на 23 декември организирахме мило тържество. В ролята на Дядо Коледа беше Борис Христов. Децата се радваха е безпределно на хубавите подаръци.

1. **Знания за родния край**:

Разширяването на знанията за родния край през 2023 година бе направено в няколко основни направления:

- издирване на данни за загиналите ловнидолци във войните. Случайно (по повод издирването на ловнидолец, убит във втората световна война- Георги Гатев) разбрахме, че архивите на Държавния военен архив са дегитализирани и са за публично ползване. И започнахме да проверяваме имената от паметната плоча, книгата на Георги Гализов за историята на село Ловнидол и военния архив. И отново тук с помощ се включи Данаил Христов. И така до сега сме намерили още 27 имена от трите войни (Балканска, Междусъюзническа и Първа световна война), които не фигурират на паметната плоча. Допълнихме много сведения от ДВА: в коя част са служили войниците, къде са убити и къде са погребани. Разбира се, не за всички имаше пълната информация, но каквото можахме- събрахме.

А как ще постъпим с намерената информация от ДВА- би трябвало да я обединим в един алманах- "Ловнидолци, загинали за отечеството". Дано ни стигнат силите и за това.

- Историята на Цоньо Ангелов Цонев- чийто портрет е поставен на паметника в центъра на селото;

- Спомени за Христо Маринов от внучката му Валентина Дончева от гр. Габрово;

- дигитализация на пълната история на село Ловнидол, направена от Мирослав Цвятков в Регионална библиотека гр. Велико Търново;

- набиране на компютър пълната история на село Ловнидол от Ивелина Георгиева (все още незавършено);

- набиране на компютър материала на Георги Гализов за априлското въстание – Стоянка Ганчева и Цонка Петкова;

- Спомени на Иванка Балджиева «Разкази за моето детство и младостта»;

- Емигрирали ловнидолци в Канада- разказ за Пеньо Цонев Пенев;

- Спомени за Цоньо Стоев Събев;

**5. Музейна сбирка:** От 1969 година, на втория етаж в Културния дом, е била обособена музейна сбирка, съдържаща исторически и етнографски експонати. Във времето тази сбирка е била забравена. След като през лятото на 2018 година я намерихме потънала в прах и частично повредена от молци и дървояди и бе почистена от 2021 година продължи обогатяването й, и нейното разширяване с експонати, намерени в селото. Даренията от жителите на селото се оформяха с Актове за дарение. ***Това, което се направи през 2023 година е Инвентарен опис на вещите в музея.***

1. **Бележити дати**

През 2023 година бяха отбелязани следните юбилейни дати и събития:

175 год. от рождението на Христо Ботев- 06.01.1848

160 год. от рождението на Алеко Константинов -1863

195 год. от рождението на Жул Верн -1828

100 год от рожд. На Радой Ралин – 1923

120 год. от рождението на Николай Фурнаджиев -1903

90 год. от рождението на Дончо Цончев – 1933

125 год. от рождението на Димитър Талев -1898

115 год. от основаване на читалището

190 год. от рождението на Добри Войников -1833 - 1878

1. **Участие в проекти:**

6.1. **Осветление на големия салон и фоайето на Дома на културата «Георги Гализов»**

Най- значимият проект, който реализирахме през 2023 година със собствено финансиране и финансиране от страна на спонсори бе подмяна на осветлението на големия салон и фоайето на Дома на културата «Георги Гализов». Честването на 115 годишния юбилей на читалището и изложбата на Миросляв Цвятков «Антарктида» показаха необходимостта от цялостна подмяна на осветлението на големия салон и фоайето пред него. Финансиране- 400 лв бяха дарени от Мирослав Цветанов Цвятков (чрез директно заплащане към фирмата изпълнител), Читалището заплати 876,22 лв за материали и 360 лв за труд, или общо 1236,22 лв.

**6.2. Национален конкурс на Министерство на културата „Българските библиотеки – съвременни центрове за четене и информираност” 2023г**; - темата е разгледана в частта за Читалищната библиотека.

1. **Обучения:**

Посетените квалификации и курсове през 2023 г. бяха 6. В тях участва секретарят на Читалището Стоянка Ганчева и Цветана Караколева (във Велинград).

1. Курс за създаване на презентации –РЕКИЦ Габрово – 15.03.2023;

2. Курс за изготвяне на проекти -16.05 2023 – РЕКИЦ Габрово;

3. Семинар на читалищните работници в Балчик -19.06.2023;

4. Курс от Мюзик аутор за авторските права – 08.11.2023 гр.Севлиево;.

5. Работна среща в библиотеката в гр. Севлиево за регистрирането на обществените библиотеки;

6. Семинар на читалищните работници във Велинград – 14-15.12.2023 .

**8. Публикации:**

Публикации относно дейността на Народно читалище «Зора-1908» през 2023 година.

| № | Вестник | Брой | Дата | Наименование на статията | Автор |
| --- | --- | --- | --- | --- | --- |
| 1 | Росица | 27 | 8 март 2023 | Ловнидолчани сведоха глави пред гроба на опълченеца Минко Гализов | Венка Петрова |
| 2 | Росица | 37 | 31 март 2023 | Летописната книга «Кратка история на село Ловнидол» излезе от печат | Венка Петрова |
| 3 | 100 вести | 72 | 18 април 2023 | Като учител и директор Георги Гализов създава отлична организация за учебен процес в село Ловнидол | Венета Георгиева- главен специалист ДА Габрово |
| 4 | Росица | 46 | 26 април 2023 | Георги Гализов- учител, общественик и краевед от с. Ловнидол | Венета Георгиева- главен специалист ДА Габрово |
| 5 | Росица | 54 | 19 май 2023 | На 85 години става храмът Св.Св. Константин и Елена в с. Ловнидол | Венка Петрова |
| 6 | Росица | 61 | 7 юни | След прекъсване от 13 годин- отново цветя пред паметника в село Ловнидол | Венка Петрова |
| 7 | Росица | 63 | 12 юни | Нова инициатива в Ловнидол- търсят информация за загиналите ловнидолчани в Балканските и Първата сватовна войни | Венка Петрова |
| 8 | Росица | 71 | 30 юни  | Домът на културата в с. Ловнидол вече носи името на заслужилия учител Георги Гализов | Венка Петрова |
| 9 | Росица | 82 | 26 юли | Ловнидолецът Христо Маринов. Превратът | Валентина Дончева |
| 10 | Росица | 87 | 7 август | Весел детски празник и лятно кино на открито в Ловнидол | Венка Петрова |
| 11 | Росица | 90 | 14 август | Ловнидолецът Христо Маринов- опръскани с кръв страници. Депутат | Валентина Дончева |
| 12 | Росица | 95 | 25 август | Публикация във вестник «Росица» от 2008 г. напомни за съдбата на стария дъб в Ловнидол и предизвика дискусия във Фейсбук | Минка Минчева |
| 13 | Росица | 96 | 28 август | Ловнидолецът Христо Маринов Недялков. Темида със завързани очи и с развързани. Колелото на живота. | Валентина Дончева |
| 14 | Тетрадката |  | 20.09.2023 | 115 години читалищна дейност в Ловнидол | Венелин Терзиев |
| 15 | Росица | 108 | 29 септември | Народно читалище «Зора-1908» в Ловнидол с празнична програма за своя юбилей | Венелин Терзиев |
| 16 | Росица | 108 | 29 септември | Поглед от другата страна на планетата. Фотографска изложба на Мирослав Цвятков в Дом на културата «Георги Гализов» в Ловнидол | Венка Петрова |
| 17 | Росица | 138 | 8 декември | Наградиха добротворците за 2023 година |  |
| 18 | Росица | 140 | 13 декември | Коледна елха грейна в Ловнидол |  |
| 19 | 100 вести |  | 20 декември | Село Ловнидол за първи път ще има за 2024 г. собствен цветен календар | Венка Петрова |

През изминалата година при изготвяне на публикациите относно с. Ловнидол участваха Венка Петрова, проф.д-р Венелин Терзиев- Министерство на културата, Валентина Дончева- гр. Габрово, Венета Георгиева- ДА гр. Габрово и Минка Минчева- главен редактор на вестник «Росица». Включването на много автори с тематика относно нашето село показва засиления интерес.

Всички статии се съхраняват в отделна папка в библиотеката на Читалището.

Трябва да отбележим, че това, което правим и изпращаме като предложения за публикации се приема радушно както и от редакторите, така и от читателите на вестниците.

Читалището има създадена страница във Фейсбук платформармата:

НЧиталище "Зора-1908" с.Ловнидол, общ.Севлиево

Публикациите във Фейсбук страницата се извършват вече както от Председателя на Читалището, и в по- малка степен от секретаря Стоянка Ганчева. Необходимо е по- активно отношение на секретаря- библиотекар относно Интернет публикациите, защото това е съвременното средство за разширяване и популяризиране на дейността на Читалището.

За село Ловнидол е създадена отворена група във Фейсбук, където редовно се публикуват материали, както за хубавите неща, направени в селото, така и за злободневните теми на деня:

<https://www.facebook.com/groups/630172757074606/>

Чрез Интернет публикациите нашето ежедневие достига до много членове, разпръснати по целия свят, но свързани с Ловнидол. Така те не загубват представата и развитието на своето село, и макар и далеч, се чувстват свързани с него.

С нашите публикации участваме и в групи, ориентирани към тази сфера на деятелност, като:

- Севлиево, забравеното минало

- Севлиево и селата;

- Севлиево, ние и градът;

- Ние сме Севлиево;

- Севлиево чете;

- Гражданско сдружение за Севлиево.

**9. Финансова част:**

1. НЧ «Зора-1908» започва календарната 2023 година с остатък в ***4900,83 лв,*** които през 2023 година бяха основно използвани за издаване на книгата на Георги Гализов «Кратка история на с. Ловнидол» и провеждане на ремонт в големия салон.
2. **Източници на финансиране:** Народно Читалище «Зора-1908» се финансира от държавна субсидия, която през 2023 година е била ***15439,00*** лв. Събраният членски внос възлиза на ***434,00*** лв.
3. **Получени средства**: През 2023 година са получени средства от дарения на населението – **3735 *лв***, за издаване на книгата на Георги Гализов «Кратка история на село Ловнидол».
4. **Изразходвани средства за периода**: Общите разходи за 2023 година възлизат на ***23113,62* *лв***..
5. **Остатък:** Народно читалище «Зора-1908» завършва календарната година с остатък ***2987,95*** лв.



За първа година финансите, изразходване за дейност на Читалището превишават финансите, изразходвани за заплата на секретаря и отчисления към бюджета.

Финансовият отчет е изготвен от секретаря на Читалището – Стоянка Кунчева Ганчева- специалист с висше икономическо образование, проверен и подписан от Проверителната комисия в съствав: Гиргина Димова, Цонка Петкова и Цветана Цонева.

1. **Материална база:** Съгласно договора с Община Севлиево НЧ «Зора-1908» е безвъзмезден ползвател на 660 кв.м от общата площ на Културния дом, представляващ 1918 кв.м двуетажна постройка.

Това, което успяхме да направим през лятото на 2023 година бе боядисване на фоайето към големия салон на Дома на културата «Георги Гализов За целта бяха отпуснати 1800 лв по граждански договор + разходите за материали от Община Севлиево.

Относно материалната база НЧ «Зора-1908» ежегодно прави застраховка, 08.01.2023 година е била върху застрахована ***сума 60 000 лв*** недвижимо имущество и ***4370 лв движимо имущество на стойност 47,45 лв.***

За подобряване на материалната база през 2023 година бяха направени следните по- значителни дарения:

1. Шкафове със заключване и стъклени витрини за съхранение на особено ценни книги- от Ивелина Георгиева в размер на 720 лв- 2 бр. шкафове;
2. Ремонт на осветлението в големия салон – 400 лв от Мирослав Цвятков.
3. **Работа на настоятелството**

През 2023 г. са проведени **9** заседания на Настоятелството. На заседанията са присъствали членовете на настоятелството, секретарят, на **6** от заседанията е бил поканен кмета на селото (Милена Иванова, съответно Минко Буздрев), на **1** от заседанията са поканени членовете на проверителната комисия. Общо са взети **61** решения, **58** от които са изпълнени, или ***94,52%*** изпълнение. Неизпълнените решения са свързани в голяма степен с обективни причини и остават актуални за изпълнение през 2024 година.

Мониторинг на съвещанията на настоятелството през 2023 година

| Протокол № | Дата на провеждане | Брой присъстващи | Взети решения | Изпълнени решения | Неизпълнени решения | Изпълнени решения, % | Неизпълнени решения,% | Неизпълнени | Поканени на съвещанията |
| --- | --- | --- | --- | --- | --- | --- | --- | --- | --- |
| 1 | 02.03.23 | **5** | **3** | **3** | **0** | **100** | **0** |  |  |
| 2 | 09.03.23 | **5** | **6** | **6** | **0** | **100** | **0** |  | Пров.комисия:Цонка Петкова и Цветана Якимова,Секретар-Стоянка Ганчева |
| 3 | 09.03.23 | **5** | **7** | **6** | **1** | **85,71** | **14.29** | Прозорец в помещението за дърва | Милена Иванова-км.наместник,Секретар Стоянка Ганчева |
| 4 | 04.05.23 | **4** | **9** | **9** | **0** | **100** | **0** |  | Милена Иванова-км.наместник,Секретар-Стоянка Ганчева |
| 5 | 22.05.23 | **5** | **4** | **3** | **1** | **75** | **25** | Фирма за водене на счетоводство | Милена Иванова-км.наместник,Секретар-Стоянка Ганчева |
| 6 | 03.08.23 | **4** | **19** | **19** | **0** | **100** | **0** |  | Милена Иванова-км.наместник,секр.-Стоянка Ганчева |
| 7 | 24.08.23 | **5** | **6** | **6** | **0** | **100** | **0** |  | Милена Иванова-км.наместник, Мирослав Цвятков,секретар- Стоянка Ганчева |
| 8 | 12.09.23 | **5** | **6** |  | **0** | **100** | **0** |  | Секретар- Стоянка Ганчева  |
| 9 | 01.12.23 | **4** | **10** | **9** | **1** | **90** | **10** | Трудова медицина | Минко Буздрев-кмет, секретар-Стоянка Ганчева |
|  | **Общо/ средно** | **42/4,67** | **61/6.78** | **58/6.4** | **3/0,33** | **94.52** | **5.48** |  |  |

Неизпълнени са 3 решения на настоятелството, а именно:

- Прозорец в помещението за дърва;

- Фирма за водене на счетоводство;

- Проверка на документите по Трудова медицина.

От минали години остават неизпълнени решения, които не трябва да бъдат забравени, а да се работи по тяхното изпълнение.

- счупен прозорец на задната част на съблекалните до салона, който е на много голяма височина и е необходима специална техника за неговата подмяна;

- не е почистен Малкия салон на Читалището.

- по въпроса за Информационно табло в центъра със забележителностите на селото.

В заседанията на Настоятелството са разглеждани въпроси, касаещи читалищната дейност, участия в конкурси и разменни гостувания, приемане на планове и отчети за финансови разходи за цялостната дейност на читалището, трудова медицина, застраховка на Читалището и пр.

Поддържа се необходимата документация за извършване на периодичен инструктаж на щатните читалищни работници по изискванията на трудовата медицина.

1. **Организационна дейност:**

През 2023 и началото на 2024 са приети ***10*** нови члена на НЧ «Зора-1908» с. Ловнидол. Общият брой членовете преди провеждане на общото събрание е ***84***. От диаграмата виждаме непрекъснато увеличаващия се брой на членове на Читалището, независимо, че всяка година имаме и напускания във връзка с летален изход.



Статистическите отчети за дейността бяха подадени през счетоводна фирма с електронен подпис.

Договорът по трудова медицина бе преподписан със службата по трудова медицина «Економикс – М» ЕООД на сума ***120,00*** лв с ДДС. През 2023 година е извършено замерване на контурите за заземяване и е платена фактура на стойност ***36,00*** лв.

През 2023 година вече всички финансови операции, включително включително и Отчетите форма №1, №6 и данъчните декларации пред НОИ бяха реализирани ONLINE. За целта извадихме електронен подпис на Стоянка Ганчева.

Все повече нараства необходимостта за ползване на външни счетоводни фирми. Все повече документи се приемат само ONLINE чрез квалифициран електронен подпис и счетоводител. През 2023 година продължаваме да ползваме услугите на счетоводна къща «Лона- Соня Лонова» гр. Севлиево.

През 2023 година опитахме да преминем към пълно счетоводство чрез счетоводна къща. Утвърдените счетоводни къщи не искат да се занимават с Читалища, поради това, че Читалищата не разполагат с необходимия финансов ресурс за счетоводно оформление. Пробвахме и със специалист счетоводител, който обработва други читалища, Сезар Нихат. За съжаление той ни подведе на няколко пъти и ние бяхме принудени да се откажем.

Председател:

Венка Петрова

22.03.2024